Kristian Ingmar Moe

Kristian Ingmar Moe (født 3. oktober 1888 i Trysil, død 13. mars 1968), oftest bare omtalt som K.I. Moe, var småbruker, skogvokter, kontorist og lokalpolitiker fra Trysil. Han var i perioden 1920-1922 Arbeiderpartiets første ordfører i Trysil. 

Han satt i kommunestyret for Arbeiderpartiet 1917-23, og 1926-29 og for Venstre 1934-37. Han var også medlem av og leder for en lang rekke kommunale utvalg og nemnder. Han var også leder av Trysil arbeiderparti og av Trysil arbeiderforening. Moe var med i flere diskusjoner i partiet på 1910-tallet, blant annet om minstelønn for skogsarbeidere i 1914, etableringen av en fagforening for skogsarbeidere i 1911, etableringen av Trysil arbeiderparti i 1913, og etableringen av avisen Østerdalens Social-Demokrat i 1915.

Moe var varamann til Stortinget i perioden 1919–1921 i valgkretsen Søndre Østerdalen. 

Han var sønn av småbruker og sersjant Christian Moe fra Flermoen og Ingeborg Gjermundsdatter Hyllerasen, og overtok småbruket Rustad i Innbygda etter mora, som da var enke, i 1920. Han og kona Jenny hadde seks barn. Han arbeidet også som forretningsfører for Trysil Brannkasse fra etableringen i 1932 til 1943.

Han meldte seg inn i Nasjonal Samling i 1934; han var partiets lagleder i Innbygda, sentrumskretsen i Trysil, og kommunestyrerepresentant for NS fra 1937. Han ble arrestert i juni 1945 og senere dømt for landssvik. 

NS hadde høyere medlemstall i Østerdalen enn ellers i landet. Flere steder var medlemstilslutningen til NS motivert av arbeidskonflikter i skogbruket og konfrontasjoner med streikende arbeidere, og skogeiere og skogeierrepresentanter var aktive i NS. 

I 1963 var han forfatter for Trysil kommuneskogers jubileumsberetning. Han skrev også kapitlet om sivilrettslig administrasjon i allmennhistoriebindet av Trysil-boka, og to kapitler i Trysilvassdragets skogeierforenings jubileumsberetning.

Se også 
 Liste over ordførere i Trysil

Referanser 

Personer fra Trysil kommune
Norske bønder
Ordførere i Trysil
Ap-ordførere i Hedmark
NS-politikere
Vararepresentanter til Stortinget
Medlemmer av Nasjonal Samling
Nordmenn dømt i landssvikoppgjøret etter krigen
Nordmenn fra andre verdenskrig